Pluton

Su grande distantia al Sol e al Terra, unite a su reducite grandor, impedi que illo brilla super le magnitude 13,8 in su melior momentos (perihelio orbital e opposition), per le qual illo solmente pote esser vidite con telescopios ab le 200 mm de apertura, photographicamente o con camera CCD. Mesme in su melior momentos illo appare como un astro punctual de aspecto stellar, jalne, sin characteristicas distinctive (diametro apparente inferior a 0,1 secundas de arco).

Pluton esseva discoperite le 18 de februario 1930 per le astronomo statounitese Clyde William Tombaugh (1906-1997) desde le Observatorio Lowell in Flagstaff, Arizona, e illo esseva considerate le none e plus parve planeta del systema solar per le Union Astronomic International e per le opinion public ab tunc usque 2006, mesmo si su pertinentia al gruppo de planetas del systema solar esseva semper objecto de controversia inter le astronomos. Alsi, dum multe annos il existeva le credentia que Pluton esseva un satellite de Neptuno que habeva lassate de esser un satellite per le facto de attinger un secunde velocitate cosmic. Tamen, iste theoria esseva rejectate in le decennio de 1970.

Post un intense debatto, e con le proposition del astronomo uruguayan Gonzalo Tancredi ante le Assemblea General del Union Astronomic International in Praga, Republica Chec, on decideva per unanimitate reclassificar Pluton como planeta nano, requirente que un planeta debe tener dominantia orbital. Se proponeva su classification como planeta in le schizzo de resolution, sed illo dispareva in le resolution final, approbate per le Assemblea General del UAI. Desde le 7 de septembre 2006 illo ha le numero 134340, concedite per le Minor Planet Center. Su nomine se debe al deo mythologic roman Pluton (Hades secundo le grecos).  

Categoria:Systema solar
Categoria:Planetas nano